KYK: Inbrekers skiet buurman wat huisbraak afneem | Netwerk24
Deur Jana Marx 15 Desember 2019 18:12
Waarskuwing: Die video kan sommige lesers ontstel.
Die Netcare 911- en Emer-G-Med-nooddienste het die gewonde man, wat in 'n kritieke toestand was, op die toneel behandel en gevorderde lewensondersteuning toegepas. Hy is met 'n noodhelikopter na ‘n hospitaal geneem.
’n Huisbraak in Edenvale aan die Oos-Rand het Sondag skielik ’n saak van poging tot moord geword toe rowers opmerk ’n 70-jarige buurman oorkant die pad neem hulle met sy selfoon af.
House burglary in Edenvale. They shot the man, who is in his 70’s, for recording them...WATCH pic.twitter.com/cM9w894b3Q
In die selfoonvideo, wat die polisie as eg bevestig het, sit die man in sy eie voertuig en neem ’n video van ’n wit voertuig by die huis oorkant die pad.
Toe die voertuig oorkant die pad wegtrek, laat sak hy die selfoon tot op sy skoot, maar hou aan afneem. Die volgende oomblik kom die rowers van die kant af. In die video vra die man, “Wat is dit?” terwyl die selfoon op sy skoot aanhou afneem.
“Ek het nie . . . Waarvan praat julle?” vra hy dan en kort daarna word ’n handwapen sigbaar in die selfoonkamera se gesigveld.
Die rowers skree dan “Ons gaan jou skiet!” waarop die man sê hulle kan “dit”, vermoedelik sy selfoon, vat.
Dan hoor jy die skoot in die agtergrond, waarna die man na ene “Michael” roep en aan “Michael” se deur gaan hamer. Die skietwond is sigbaar op sy T-hemp.
Volgens brig. Mathapelo Peters, polisiewoordvoerder in Gauteng, het die huisbraak Sondag omstreeks 13:15 in Eden Glen in Edenvale plaasgevind.
Peters sê die rowers het ná die huisbraak opgemerk daar is huurders op die erf wat onbewus was van die inbraak, en hulle ook sommer beroof.
“Terwyl die verdagtes die erf verlaat het, het hulle ’n 70-jarige buurman opgemerk wat besig was om die voorval met sy selfoon af te neem. Hulle het in sy rigting geloop en aangedring op sy selfoon. Toe hulle sukkel om dit te kry, het hulle hom geskiet. Die slagoffer is met ’n noodhelikopter na die naaste hospitaal geneem,” aldus Peters.